На основу члана 46. став 1. Закона о планирању и изградњи („Службени гласник РС“,бр. 72/09, 81/09-исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14, 145/14, 83/18, 31/19 и 37/19) и члана 40. став 1. тачка 5. Статута општине Инђија („Службени лист општине Инђија“, број 5/19), Скупштина општине Инђија, на седници одржаној 13. септембра 2019.године, доноси:

**ОДЛУКУ О ИЗРАДИ ПЛАНА ДЕТАЉНЕ РЕГУЛАЦИЈЕ СТАНИЦЕ ЗА СНАБДЕВАЊЕ ГОРИВОМ У НАСЕЉУ НОВИ КАРЛОВЦИ**

**Члан 1.**

Приступа се изради Плана детаљне регулације станице за снабдевање горивом у насељу Нови Карловци (у даљем тексту: План).

**Члан 2.**

Овом одлуком утврђује се оквирна граница обухвата Плана, а коначна граница обухвата Плана ће се дефинисати Нацртом Плана.

Граница Плана обухвата катастарске целе парцеле кп.бр. 2164/85 и 2007 и делове кп.бр. 2190, 2165, 2164/41, 1267 и 2164/62, све у КО Нови Карловци.

Граница ПДР иде северо - западном границом катастарских парцела 2165 и 2007, затим пресеца парцелу 2190 (канал), обухвата део парцеле 1267 где скреће на југо-запад и иде југо-источном границом парцеле 1267, пресеца парцелу 2164/69 (канал) и иде југоисточном границом парцеле 2164/41 до тромеђе парцела 2164/41, 2006/1 и 2164/62. Одатле скреће на југ и иде југо-западном границом парцеле 2164/68, скреће ка северу и обухвата парцелу 216485 и наставља југо-источном границом парцеле 2164/41 до међе са 2164/31 где скреће на север и затвара се.

Предметна локација Плана се налази у катастарској општини Нови Карловци.

Укупна површина подручја обухваћеног оквирном границом обухвата Плана износи око 1,0 hа.

Графички приказ оквирне границе обухвата планског подручја је саставни део ове Одлуке.

**Члан 3.**

Услови и смернице од значаја за израду Плана дати су у планском документу вишег реда – Просторном плану општине Инђија, („Сл. лист општине Инђија“ бр. 7/12 и 27/18).

**Члан 4.**

Принципи планирања, коришћења, уређења и заштите простора у обухвату Плана засниваће се на принципима рационалне организације и уређења простора и усклађивању планираних садржаја са могућностима и ограничењима у простору.

**Члан 5.**

Визија израде Плана је усклађивање планираних садржаја са потенцијалима и ограничењима у простору на начин који би омогућио одрживост планског решења, као и економску, еколошку и социјалну оправданост планираних садржаја.

Циљ израде ПДР је дефинисање зоне станице за снабдевање горивом и намене површина у складу са реалним стањем на терену и потребама корисника простора у оквиру предметног обухвата. Посебни циљ је дефинисање површине јавне намене и осталих намена уз прописивање услова за изградњу, уређење и заштиту простора.

**Члан 6.**

Концептуални оквир планирања, коришћења, уређења и заштите планског подручја подразумева оптимално коришћење постојећих потенцијала подручја, дефинисање планираних намена, правила уређења и грађења, заштиту подручја и усклађивање са потребама корисника простора.

Структуру основних намена простора и коришћења земљишта у обухвату Плана се односи на одређивање намена површина у оквиру границе плана, са дефинисањем плана парцелације јавног земљишта. У оквиру јавног земљишта посебно се дефинишу саобрађајне површине за путеве (коловоз), и пешачке саобраћајнице. Такође посебно се дефинишу површине за путно зеленило, и ако постоје друге врсте јавног зеленила. На површинама остале намене издваја се површина станице за снабдевање горивом.

**Члан 7.**

Ефективан рок за израду Нацрта је 60 (шездесет) радних дана, од дана достављања обрађивачу Извештаја о обављеном раном јавном увиду и прибављања услова за уређење простора од органа, организација и предузећа који су Законом овлашћени да их утврђују.

**Члан 8.**

Средства за израду Плана обезбеђује инвеститор - Лукоил Србија а.д., Булевар Михајла Пупина 165д, Нови Београд.

**Члан 9.**

Обрађивач Плана је Инфоплан д.о.о. ул. Ратних војних инвалида бб, Аранђеловац.

**Члан 10.**

После доношења ове Одлуке, носилац израде Плана организоваће се упознавање јавности са општим циљевима и сврхом израде Плана, могућим решењима за развој просторне целине, као и ефектима планирања, у поступку оглашавања раног јавног увида.

Рани јавни увид оглашава се у средствима јавног информисања и у електронском облику на интернет страници јединице локалне самоуправе и на интернет страници доносиоца плана и траје 15 дана. Рани јавни увид почиње даном оглашавања.

**Члан 11.**

Пре подношења органу надлежном за његово доношење, План подлеже стручној контроли и излаже се на јавни увид.

Излагање Плана на јавни увид оглашава се у дневном листу и локалном листу и траје 30 дана од дана оглашавања, када ће се објавити подаци о времену и месту излагања Плана на јавни увид, о начину на који заинтересована правна и физичка лица могу доставити примедбе на План, као и друге информације које су од значаја за јавни увид.

**Члан 12.**

Саставни део ове Одлуке је Решење о неприступању изради Извештаја о стратешкој процени утицаја Плана детаљне регулације станице за снабдевање горивом у насељу Нови Карловци на животну средину, које је донето од стране Одељења за урбанизам, комунално-стамбене послове и заштиту животне средине Општинскe управе општине Инђија, број 35-188/2019-IV-02 од 02.09.2019. године.

**Члан 13.**

План ће бити сачињен у 5 (пет) примерака у аналогном и 5 (пет) примерака у дигиталном облику, од чега ће по један примерак потписаног Плана у аналогном облику и по један примерак плана у дигиталном облику чувати у својој архиви Обрађивач и Инвеститор, а преостали примерци ће се чувати у органима Општине.

**Члан 14.**

Ова Одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број: 35-207/2019-I**

**Дана: 13. септембра 2019. године**

Председник,

Милан Предојевић

